23. schôdza NR SR - 6.deň - B. popoludní
Dátum: 2024-12-03
Poslanec: Jakab, Július (SLOVENSKO)
Druh vystúpenia: Vystúpenie v rozprave

117. Ďakujem veľmi pekne. Ešte raz zopakujem pre tých, ktorí však po hlasovaní možno ste zabudli, čo bolo tesne pred hlasovaním otvorené. Čiže toto je návrh zákona, ktorý hovorí o tom, aby sa medzi základné potraviny, na ktoré sa uplatňuje znížená daň z pridanej hodnoty, aby sa medzi tieto základné potraviny dostali aj vajcia, ktoré tam roky rokúce neboli. Momentálne sú vajcia v štandardnej sadzbe DPH a už keď sa tvoril ten základný balíček potravín, na ktoré je znížená DPH, tak už vtedy vlastne tí, ktorí produkujú vajcia, tak hovorili, že bolo by dobré, keby táto sadzba bola aj na vajcia. Samozrejme, sa tak nikdy nestalo. No a momentálne máme, za posledné týždne ste asi zistili alebo ste videli, čítali, pozerali ste správy, že kvôli vtáčej chrípke bolo vybitých, bolo vybité mnoho hydiny a kvôli tomu poklesol, poklesla aj produkcia vajec a stúpla ich cena, a preto sme dali aj tento návrh zákona. A nielen preto, ale aj teda súčasná vláda sľúbila, že budú lacnejšie potraviny. Bolo to všade na bilbordoch, ja to tu opakujem s pravidelnosťou hraničiacou s istotou, že keď sem vystúpim, tak to vždy poviem. Čiže sľubovali lacnejšie potraviny a čo sa stalo? Nič. Inflácia cien potravín je najvyššia spomedzi všetkých krajín Európskej únie s výnimkou Lotyšska za ostatný rok, čiže rekordne rastú ceny potravín aj vybraných tovarov, napríklad takých tukov a olejov. Viete, že maslo nakupujeme najdrahšie asi úplne že z celej Európy. 30-percentný nárast je na olejoch a tukoch za súčasnej vlády za posledný rok, nárast cien. A práve kvôli tomu aj otvárame tento zákon, pretože Robert Fico 16. októbra bol na stretnutí, myslím, že to bolo s pekármi a hovoril aj o tom, že teda by bolo dobré, keby aj vajcia boli zahrnuté medzi základné potraviny do tej zníženej DPH. A práve kvôli tomu udávame zákon, kde hovoríme, že vajcia, lebo je to prvé čítanie, povedal to Robert Fico, že by bolo dobré, keby to tam bolo, znížilo by to cenu potravín, týchto, by to znížilo, pretože keď hovorí o tom, že ceny potravín by chcel mať na úrovni 19 %, to je napríklad aj tie vajcia a my hovoríme, že poďme to dať do tých 5-tich percent, no tak to by už možno aj teda bolo cítiť na tých vajciach a na tej, na tej cene, za ktorú sa predávajú. Takže na tomto by mohla byť všeobecná zhoda. Dámy a páni, a poďme v druhom čítaní k tomu pridať aj ostatné potraviny. My máme plánované stretnutia s prvovýrobcami. Aj teda sme si pozreli porovnanie zoznamu základných druhov potravín z iných krajín a poďme tam pridať tie potraviny, ktoré buď sú aj v iných krajinách medzi základnými druhmi potravín a majú zníženú sadzbu DPH, alebo sa poďme aj baviť s odborníkmi, ktorí teda okrem vajec, na ktorých sa zhodli úplne všetci aj so súčasným premiérom, ktoré by tam mohli patriť. Čiže prosím vás o podporu, či ste opoziční poslanci, pretože chceme dobre pre ľudí, chceme, aby mali lacné potraviny, chceme naplniť tento sľub vlády, ktorými oblepili Slovensko, či ste koaliční poslanci, lebo zajednak ste to sľúbili a za druhé Robert Fico sám hovoril pred pár týždňami, že vajcia by tam mali byť. Poďme prejsť prvým čítaním a poďme to upraviť v druhom čítaní tak, aby sme konečne tým ľuďom, aby ste aj vy konečne tým ľuďom tie potraviny zlacneli. Ďakujem veľmi pekne.